
	Svjetski dan socijalnog rada se svake godine obilježava treći utorak u ožujku s ciljem povećanja vidljivosti profesije socijalnog rada i njenog djelovanja sa svrhom unapređenja, razvoja, osnaživanja kako pojedinaca tako i društva u cjelini. Socijalni radnici diljem svijeta udružuju se kako bi uputili zajedničku poruku na globalnoj razini.
Ove godine Svjetski dan socijalnog rada obilježava se 16. ožujka. Zajednička poruka vezana je uz koncept Ubuntu koji je ujedno i filozofija, perspektiva socijalnog rada, a govori o međusobnoj povezanosti svih ljudi i njihove okoline. Njime se ističe potreba za globalnom solidarnošću, uz uvažavanje znanja i mudrosti na lokalnim razinama. Ubuntu je snažna poruka o potrebi solidarnosti na svim razinama: unutar zajednica, društava i na globalnoj razini. Poruka je to da su svi ljudi međusobno povezani i da naša budućnost ovisi o prepoznavanju uključenost svih ljudi u zajedničku izgradnju održive, poštene i socijalno pravedne budućnosti.



Hrvatska komora socijalnih radnika obilježila je Svjetski dan socijalnog rada održavanjem pet webinara kroz tjedan socijalnog rada od 17. do 19. ožujka 2021. godine pod zajedničkim nazivom:

SOLIDARNOST I DRUŠTVENI AKTIVIZAM-NAŠA SNAGA ZA DALJE

17.03.2021. godine (srijeda) od 12:00 do 14:00 sati uvodni događaj
Moderator - Dijana Vuković
Pozdravni govor -    mr.sc. Antun Ilijaš, predsjednik Hrvatske komore socijalnih radnika
 -     Štefica Karačić, predsjednica Hrvatske udruge socijalnih radnika
                             -     Tatjana Katkić Stanić, ravnateljica Zavoda za socijalni rad pri Ministarstvu rada,
		       mirovinskog sustava, obitelji i socijalne politike
1. Predavanje – doc.dr.sc. Ana Opačić, Studijski centar socijalnog rada – „Doprinos socijalnog rada u jačanju otpornosti zajednice i revitalizaciji zajednica pogođenih katastrofama“

2. Predavanje – Slobodanka Popović, NHS London-Privatna praksa Beograd – „Mentalno  zdravlje i psihosocijalna podrška u neizvesnim vremenima“ 
	



17.03.2021. godine (srijeda) od 17:00 do 19:00 sati webinar pod nazivom:
„Pristup zdravstvenoj zaštiti u doba krize“ 
Moderator - Monika Franjić
1. Predavanje - Ana Varela – „Povećanje broja pacijenata na Klinici za psihijatriju KBC-a Rijeka uslijed COVID-19 pandemije“
2. Predavanje - Ivana Sokolov – „Otpust i skrb nakon bolničkog liječenja u vrijeme COVID-19 pandemije
3. Predavanje - Ivana Mošić Pražetina – „Suradnja s obiteljima i drugim institucijama u vrijeme COVID-19 pandemije“
4. Predavanje - Snježana Pintarić – „Osobno i profesionalno iskustvo socijalnog radnika iz Opće bolnice Sisak uslijed potresa“
	



18.03.2021. godine (četvrtak) od 12:00 do 14:00 sati webinar pod nazivom:
„Socijalni rad iz prve ruke“- Promocija struke u užoj i široj javnosti
Moderator - Livio Dolgoš
1. Predavanje – Renata Sever - "Slika socijalnog rada u javnosti"
2. Predavanje – Emilija Stručić – „Specifičnosti  PR za socijalne radnike“
3. Predavanje – Lorena Bošnjak - "Socijalni rad iz studentske perspektive - kako mijenjamo pogled na našu struku?"
	
	



18.03.2021. godine (četvrtak) od 17:00 do 19:00 sati webinar pod nazivom:
[bookmark: _Hlk65694892]„Stare nove potrebe starih u novom normalnom“- Prepoznavanje i zadovoljenje potreba
Moderatori - Ljilja Jelenčić 
1. Predavanje - Lana Stijepović – „Povjerenje – jesmo li ga zaslužili?“
2. Predavanje - Marija Šarić i Gorana Karabatić – „Kreativnim aktivnostima u prevladavanju osjećaja osamljenosti“
3. Predavanje - Pavica Stipković – „Upletimo se s Ozanom“
4. Predavanje - Vesna Totić - „Kvaliteta života osoba starije životne dobi u doba pandemije COVID-19“
5. Predavanje - Dana Jurman Jakus – „Aktivni umirovljenici u lokalnoj zajednici i pružanje podrške u domu korisnika“


	



19.03.2021. godine (petak) od 12:00 do 14:00 sati webinar pod nazivom:
„Kvaliteta života djece i mladih za vrijeme pandemije“
Moderator - Katarina Gorše
1. Predavanje – Tomislav Ramljak - "Heroji u doba interneta"
2. Predavanje – Klaudia Devčić Majerić - "CeZaM Zaprešić: Odgovor na krizu u zajednici"
3. Predavanje – doc.dr.sc. Lucija Vejmelka - "Dobrobit djece u online okruženju: što smo naučili tijekom pandemije?"


	


[image: ]
PISMO PREDSJEDNIKA
Međunarodni dan socijalnog rada obilježava se svake godine trećeg utorka u ožujku, ove godine je to - 16.ožujak. Sloganom – „Ja sam, dakle mi (je) smo“ naglašava se socijalna solidarnost i globalna povezanost.
Ove godine mi, socijalni radnici u Hrvatskoj, imamo veliki razlog za proslavu svog dana zbog toga što smo stručno i kompetentno odgovorili na sve izazove koje su pred struku postavili pandemija i potresi.
U uvjetima od prije nedovoljnih resursa (materijalnih, ljudskih) a u novim teškoćama zbog pandemije, naročito potpunog "zatvaranja" u proljeće 2020.godine, a i nakon toga, održavali smo kontakt sa korisnicima na sve dostupne načine - putem interneta, mobilnih telefona i to 24 sata dnevno, pružajući podršku, savjete, dajući upute kako da roditelji koji ne žive s djecom ostvare tada više nego ikad dragocjeni kontakt; provjeravali sigurnost djece koja žive u rizičnim okolnostima; osiguravali sigurnost žrtvama nasilja; a po potrebi bili smo i u neposrednom kontaktu sa korisnicima i u njihovim domovima, a isto tako i s korisnicima koji su na smještaju u domovima za djecu, domovima za starije i udomiteljskim obiteljima. Mogli bismo reći kako je nastao novi „socijalni rad preko mobitela i interneta“- kojim su socijalni radnici održavali kontakt i pružali pomoć i podršku svojim korisnicima.
Za korisnike i usluge koje se ne mogu pružiti putem mobitela, telefona ili interneta, socijalni radnici su pružali usluge u domovima korisnika, pazeći na njihovu i vlastitu sigurnost (dostava paketa živežnih namirnica, osobni kontakt s obitelji u riziku…). Ono što je tada trebalo svim korisnicima je podrška, nada i ohrabrenje da će proći kroz krizu koju je izazvala pandemija.
Potresi su pokazali snagu nas socijalnih radnika jer smo i sami bili u izrazitom stresu, nesigurnosti i neizvjesnosti – a i dalje dali smo sve od sebe kako bi osigurali sigurnost korisnicima.
Samoinicijativno smo se javili za rad na potresom pogođenim područjima, te su formirani mobilni timovi u organizaciji Hrvatske komore socijalnih radnika i Ministarstva nadležnog za socijalnu skrb, te smo se uključivali u volonterske timove Crvenog križa; samoinicijativno skupljali razne vrste pomoći. Nevidljivi dio posla, administraciju za više od 36472 jednokratnih naknada stradalima u potresu odradili su stručni radnici iz više centara za socijalnu skrb, uzimajući to kao prioritet i radeći i van radnog vremena.
Svjedoci smo nastajanja „novog socijalnog rada u kriznim situacijama“ – jer, kao što znamo, kriza nije završila. Pandemija traje i dalje, još uvijek se suočavamo s teškim posljedicama potresa, kao i neizvjesnosti pojave novih većih potresa.
Rezimirajući sva iskustva, možemo biti ponosni na struku, i na nas kao pojedince, te svima nama zaželjeti sretan Međunarodni dan socijalnog rada!
Predsjednik Hrvatske komore socijalnih radnika
mr. sc. Antun Ilijaš, diplomirani socijalni radnik
ZAKLJUČCI

SOLIDARNOST I DRUŠTVENI AKTIVIZAM-NAŠA SNAGA ZA DALJE

Socijalni rad može pridonijeti jačanju otpornosti zajednice i revitalizaciji zajednica pogođenih katastrofama integracijom podataka iz različitih izvora, izgradnjom društvenih mreža i odnosa te fokusom na najranjivije dijelove društva.

Otporna zajednica je ona zajednica koja je tijekom izloženosti krizi/stresoru/katastrofi adekvatno aktivirala KAPACITETE OTPORNOSTI te teži razvojnim ishodima jednakim ili boljima prije krize.

Revitalizirana zajednica je ona koja je stvorila/obnovila pretpostavke za vlastiti razvoj u budućnosti, koja je pozicionirana u okruženju u ekonomskom, socijalnom, političkom smislu te integrirana iznutra kroz rekonstrukciju identiteta, društvenih struktura i koja za vlastite stanovnike ima smisla.
Što možemo kao profesija učiniti?
Resursi: 
I. Ljudski i stručni: povećanje broja socijalnih radnika, strukovna tijela, brojni programi edukacije, znanstvena i stručna literatura
II. Institucionalni: visoka sistemska umreženost naših institucija, suradljivost civilnog društva
III. Politički: u okviru izvršne vlasti sve više prepoznato područje socijalne skrbi, socijalne politike uz druga zagovaračka tijela na razini RH (središnji državni uredi, saborski odbori, pravobranitelji)
IV. Financijski: izdašna i još uvijek nepotrošena EU sredstva uz povećanje proračunskih sredstava za socijalnu skrb 
V. Socijalni kapital – mogućnost da kao socijalni radnici brzo i djelotvorno komuniciramo; naša pozicija osigurava nam suradnju s drugim sustavima i priliku da budemo most koji pomaže da se čuje glas onih članova društva koji su u najranjivijim položajima 
VI. Prirodni resursi i izdašni prostorni kapaciteti 

Sastavni dio protokola o postupanju socijalnog rada u slučaju kriza i katastrofa

I. Pripremljenost – točno, relevantno i pravovremeno znanje/informacije, rani sustavi alarmiranja, percepcija rizika, stavovi prema riziku i mjerama
II. Fleksibilnost i reakcija – odgovornost nadležnih, socijalna zaštita, novi pristupi, prakse, politike, mjere, zaštitni mehanizmi kako bi sustavi uredno funkcionirali
III. Učenje i inovacije – nove mogućnosti, ˝izvan okvira˝ učenje na pogreškama, novo znanje i modifikacija postupanja, memorija i stara znanja/iskustva
IV. Samo-organiziranje – novi oblici djelovanja/organizacija; izmijenjeni oblici djelovanja/organizacija
Za socijalne radnike osobito su korisne dvije platforme koje se brzo trebaju oformiti
a) Platforme koje omogućuju da budemo racionalni u rješavanju uočenih problema (ne slučaj po slučaj – nego u manjim kolektivima)
b) Platforme koje omogućuju brzi transfer znanja i informacija te usuglašavanje među sektorima 

V. Različitost postupanja – višestruki načini djelovanja (ne samo jedan), fleksibilnost, različite opcije, varijacije s obzirom na razlike u izloženosti krizi i na promjenjivi intenzitet krize, laka zamjenjivost, diverzifikacija
VI. Inkluzija – pravo na mišljenje različitih skupina, skrb za različite grupe, nitko nije zaboravljen, suzbijanje odnosa moći
Aktivnom suradnjom s drugim sustavima, kao struka pridonosimo tome da ˝naši˝ korisnici budu vidljivi, da katastrofa bude višedimenzionalno percipirana te da mjere budu slojevite i prikladne korisnicima u različitim uvjetima 
VII. Težnje (aspiracije) – stav prema budućnosti i zalaganje da se to ostvari

· Duh umjesto cinizma
· Ambicija umjesto reaktivnog saniranja štete
· Smisao umjesto traženja krivca i fokusa na odštetu
· Vizualizacija umjesto nihilizma

Kriza mijenja uobičajenu dinamiku našeg rada, naših života, mijenja potrebe i uvjete u kojima se naše potrebe mogu podmiriti.
Kriza nas tjera i nudi priliku za učenje i inovacije.
Inovacije nisu samo ono što je digitalno; nije sve digitalno inovativno
Inovacija 
= rad s NOVIM POTREBAMA/PROBLEMIMA
= rad s NOVIM ZNANJIMA 
= rad s NOVIM METODAMA
= rad u NOVIM ORGANIZACIJSKIM OBLICIMA 
! Veliku priliku za inovacije osiguravaju naša prijašnja znanja i znanja korisnika stečena u iskustvima prethodnim kriza i katastrofa!
Inovacije nema bez dijaloga! 
Menadžment prirodnim i javnim dobrima: Bolje upravljanje sustavima i institucijama.
Institucije trebaju čuvati svoje resurse, što znači prethodno voditi računa da postoji krizni budžet, protokoli o postupanju institucije u katastrofama, ciljani programi edukacije za rad u katastrofama, strategija mobilizacije zaposlenika i pomoćnog osoblja te kolektivna solidarnost za kolege pogođene katastrofom i zaštita njihove psihosocijalne dobrobiti. 
Sistemska psihoterapija je usredotočena na stvaranje konteksta u kojem možemo otvoriti prostor za dijalog, pozicioniranje sebe kao posrednika ili dirigenta razgovora, shvaćanje na koji način (kako) pozivamo osobe da se pozicioniramo kao izvor „problema“ (da ne budemo okrivljeni ili kritizirani), raspakiravanje priče zasićene problemima i zajedničko kreiranje nove priče i značenja te zajedničko pronalaženje novih načina razumijevanja-postojanja u budućnosti.
Kontekst sadašnje krize:
· Covid-19 je situacija, a ne trauma
· Produžena kriza-straha/ugroženost života/nevidljivi neprijatelj koji je svuda prisutan
· Produžena kriza vodi u opću  konfuziju
· Zabrinutost je prirodna/panika je znak da je bazična trauma pokrenuta
· Razna istraživanja iz epigenetike u medicini ukazuju na to koliko je kronični stres/produženi strah odgovoran za pad imuniteta što dovodi do poremećaja mentalnog i fizičkog zdravlja
· Istraživanja pokazuju da su poslije 30 minuta izloženosti stresu naši zdravi geni isključeni, a nezdravi geni uključeni/što vodi u bolest

Smanjivanje/ublažavanje straha: 
· Informiranje, pomaganje, pružanje empiričkih dokaza, umirivanje, ojačavanje, podrška, solidarnost, zaštita, stvaranje sigurnosti, uzimanje za ruku, ohrabrivanje, ostajanje zajedno, podržavanje nečije radosti u životu

PRISTUP ZDRAVSTVENOJ ZAŠTITI U DOBA KRIZE

· Tijekom pandemije Covid-19 ne dolazi do povećanja broja psihijatrijskih pacijenata, no očekuje se povećan broj pacijenata nakon njena završetka.
· Problem nedostatka medicinskog osoblja uslijed odlaska zaposlenika u samoizolaciju ili izolaciju.
· Odjel psihijatrije prenamijenjen u Covid odjel pa se time gubi mogućnost primitka velikog broja pacijenata.
· Problem pronalaska smještaja za pacijente nakon hospitalizacije. Velika cijena privatnih domova.
· Prosječno trajanje hospitalizacije od 5 do 8 dana. Izlazak u susret od strane liječnika tako da se odmah po primitku obavijesti socijalnog radnika te kratko produži ostanak u bolnici ukoliko je potreba.
· Naglašena suradnja s Prihvatilištem za beskućnike.
· Potreba organizirane službe za otpust pacijenata radi timskog pristupa potrebi brige i njege nakon otpusta pacijenta. Trenutno OB Čakovec i KBC Zagreb imaju sestre za siguran otpust, ali u začetcima funkcioniranja.
· Prije početka pandemije ostvarivan izravan kontakt s obitelji pacijenata no sada isključivo telefonskim putem.
· Otežana komunikacija s kolegama iz drugih institucija/ustanova radi rada u podijeljenim timovima, rada od kuće, isključivog telefonskog i online kontakta.
· Neujednačenost pisanja nalaza socijalnih radnika u sustavu zdravstva. Iz nekih bolnica dobivena informacija kako se nalazi uopće ne pišu, dok drugi imaju nalaze uključene u otpusna pisma.
· Izražen nedostatak radnog prostora za socijalne radnike uslijed prvotno pandemije Covid-19, a potom razrušenosti zgrada bolnice nakon potresa. Odvijanje bolničkih usluga u šatorima pored zgrade bolnice.
· Pacijenti su nakon potresa premješteni u zagrebačke bolnice te bolnice u okolici Zagreba i Siska nakon čega je ostvarena odlična suradnja s kolegama.
· Nedostatak smještajnih kapaciteta u domovima i udomiteljskim obiteljima radi stradanja u potresu.

SOCIJALNI RAD IZ PRVE RUKE – PROMOCIJA STRUKE U UŽOJ I ŠIROJ JAVNOSTI
· Radom Povjerenstva za odnose s medijima prepoznato je sve snažnije i djelotvornije medijsko djelovanje HKSR, posebice u posljednje 2 godine.
· Poželjno je uključivanje što većeg broja socijalnih radnika u rad Povjerenstva za odnose sa javnošću kako bi isto moglo pravovremeno, proaktivno i kvalitetno reagirati u svim slučajevima potrebe. 
· Svi članovi HKSR imaju mogućnost pridonositi razvoju znanosti i prakse socijalnog rada na način da se uključe u rad stručnih sekcija; Sekciji centara za socijalnu skrb, Sekciji domova socijalne skrbi, Sekciji socijalnih radnika u zdravstvu i Sekciji civilnog sektora.
· Struka socijalnog rada mora pokazati da je u stanju preuzeti odgovornost za svoje postupke na svim razinama, ali mora jasno dati do znanja za što NE možemo preuzeti odgovornost i to jasno iskomunicirati.
· Potrebno je izgrađivati "brend" licenciranog socijalnog rada korištenjem strukovne komore.
· Članove HKSR potrebno je kontinuirano osnaživati i pozivati da otvoreno, iskreno i autentično govore o svom poslu, o podbačajima u drugim sustavima i kako se oni reflektiraju na naš rad, te da zagovaraju svoje korisnike te ih educirati o odnosima sa javnošću u radu s medijima. 
· Nameće se potreba osnivanja posebnog kolegija pri Studiju za socijalni rad u kojemu bi se studente obrazovalo o odnosima s javnošću i radu s medijima. 
· Svaki socijalni radnik svojim djelovanjem u svojoj užoj i široj okolini pridonosi cjelokupnoj slici struke socijalnog rada u javnosti, kao i njenoj promociji. 
· Negativnu sliku struke socijalnog rada kreiramo svi svojom neaktivnošću i nedovoljnim samopouzdanjem te prepuštanjem da nas definira administracija. 
· Preporučuje se uključivanje u superviziju i radionice podrške kako bismo vratili ponos, autoritet i moć struci, te definirali profesionalni identitet.
· I nadalje je potrebno održavati suradnju Društva studenata socijalnog rada i HKSR te poticati zajedničke aktivnosti s ciljem promocije profesije socijalnog rada. 

STARE NOVE POTREBE STARIH U NOVOM NORMALNOM – PREPOZNAVANJE I ZADOVOLJENJE POTREBA
· Socijalni radnici u radu s osobama starije životne dobi u domovima za starije osobe i kroz pružanje vaninstitucionalne skrbi u zajednici u vrijeme pandemije Covid-19, bez obzira na probleme i poteškoće vezane uz učestale promjene mjera civilnog stožera pokazali su iznimnu prilagodljivost u radu pronalazeći nove resurse za rad.
· Izazovna vremena utjecala su na pronalaženje novih načina rada i bolju povezanost s korisnicima i članovima obitelji te međusobnu povezanost s drugim stručnim djelatnicima.
· Socijalni radnici su u novom normalnom postali glavni akteri zajednice donoseći nova znanja i vještine, humanost, ljubav i spremnost za daljnje izazove.
· Socijalni radnici glavna su poveznica među svim ostalim akterima u zajednici.
KVALITETA ŽIVOTA DJECE I MLADIH ZA VRIJEME PANDEMIJE
· U proteklom periodu sveprisutna je „Covid – kriza“ uzrokovana pandemijom koronavirusa, ali isto tako RH su pogodila dva snažna potresa (Zagreb, Banovina). Sve zajedno značajno je utjecalo na promjenu načina života i cjelokupnog funkcioniranja djece i mladih. 
· Usluge i mogućnosti funkcioniranja u pandemiji u potpunosti prilagođene online funkcioniranju. Internet je korišten za pružanje usluge poludnevnog boravka, učenje stranih jezika, online putovanja svijetom i slično. Isto tako, ova je situacija potaknula i motivirala starije kolege da usvoje različite načine korištenja modernih tehnologija i da općenito, prevladamo prostorne udaljenosti. 
· Usluge i oblici pomoći prilagođeni potrebama lokalne zajednice, čime se kontinuirano doprinosi kvaliteti života mladih (osnivanje telefonske linije za psihosocijalnu pomoć, pojačano objavljivanje sadržaja na društvenim mrežama, gostovanja u radijskim i televizijskim emisijama, itd.), a u trenutku kritičnog perioda (gubitak poslovnog prostora zbog oštećenja izazvanih potresom), dobivena je podrška lokalne zajednice i što je omogućilo daljnje funkcioniranje 
· U posljednje vrijeme, a posebice u vrijeme pandemije koronavirusa, obrasci komunikacije se mijenjaju i odjednom je većina svakodnevnih aktivnosti prešla na „online“ funkcioniranje. Internet je ključan za djecu i mlade, dio je njihovih svakodnevnih života i bez njega oni ne mogu funkcionirati. Zbog toga, ključno je da odrasli (roditelji, stručnjaci – socijalni radnici) kontinuirano rade na osvještavanju adekvatnih i prihvatljivih, sigurnih oblika ponašanja u online okruženju te vode brigu o online aktivnostima djece i mladih iz vlastitog okruženja. Internet nudi pregršt mogućnosti, no ključno je biti odgovoran prilikom korištenja istog, koristiti ga za aktivnosti koje služe učenju, informiranju, komuniciraju s drugim ljudima, kao i drugim pozitivnim oblicima razonode i zabave. Odgovornim korištenjem Interneta, svi možemo biti heroji na Internetu. 

